Liewe Marelize‘n Skermskoot uit die video van Marelize Horn se nou beroemde val. Ek sien jou gesiggie in die nuusberig, en ek wonder hoe baie jou lewe verander het die afgelope maand of twee. Sou jy ooit kon droom toe jy op daardie fiets klim, dat jy voorbladnuus sou word? Vir jou het dit begin as net ’n gewone dag. Min het jy geweet dat baie mense saam met jou en/of vir jou sou lag. Ek waardeer dat jy en jou gesin saamlag en die situasie amusant vind. Ek sien Jonathan Jansen vra op Twitter iemand moet asseblief vir hom verduidelik wat die groot bohaai is oor ’n kind op ’n fiets wat in ’n paal vasry. Ek dink ons almal verstaan daardie oomblik wat dit vir jou voel of jy mooi regkom met jou fiets en skielik slaan ’n paal jou in die gesig. Jy het ’n simbool geword van elke mens wat al beleef het hoe iets skeefloop sonder enige waarskuwing – ons kan ons daarmee vereenselwig. Dis hoekom ek lag, dit voel of dit al met my gebeur het. Dis ook hoekom Eckard Binding se video my so aangegryp het. Hy is iemand waarmee baie Suid-Afrikaners hulle kan en wil vereenselwig. Hy sê op daardie dag wou hy net wys dat hy nie sal toekyk hoe iets waarop hy trots is, verniel word nie, en hy wou sonder geweld daarteen opstaan en wys wat een persoon kan doen. Ons wil almal hierdie stelling maak op ons eie manier. Ons wil almal teen die boelie opstaan – die een wat verwoes, bemors en afbreek. Eckard het met sy woordelose aksie gewys dat hy nie handdoek sal ingooi nie, selfs in die aangesig van iemand wat hom smalend probeer verneder het. Daardie twee vroue wat glo hulle is “ekonomies vry” omdat hulle saam met ’n groep mense ander intimideer met geweld, het nie gewen nie. Eckard, vreedsaam en alleen, het gewen. In die proses het hy ’n simbool geword van gewone Suid-Afrikaners van elke ras, wat glo in Suid-Afrika se toekoms en ’n deel wil wees van die oplossing. Dis hoekom sy video op almal se lippe en skerms was. Net soos joune, is Eckard se naam nou ’n bekende een. Dis jou naam wat ons gaan onthou, maar ek is jammer om jou mee te deel dat jou ma die ster van daardie video is – so opreg en sonder pretensie! So presies soos wat mens wil hê ’n ma moet wees. Tog is daar nou weer ’n ander video wat die rondte doen wat mense se aandag trek, en môre sal daar weer ’n nuwe een wees. Party is laf, soos dat ’n bottel water jou kwansuis in ’n ander taal kan laat praat. Party is goed, soos die mense wat mekaar uitdaag om hul omgewing skoon te maak. Maar een ding het hulle in gemeen: hulle bly net ’n oomblik in die kollig. Marelize, onthou hierdie oomblik in die kollig. Onthou hierdie video en hoe dit jou lewe verander het. Onthou die impak van een mens se aksies en woorde. Jy is dalk een jong meisie, maar glo my as ek sê jy het mense wêreldwyd reeds geraak. Laat jou impak ’n positiewe een wees. Elke dag kies ons elkeen die wêreld waarin ons leef. Ons kies om ’n glimlag te deel of ’n grappie te maak. Ons kies om die papiere op te tel. Ons kies om die Woolworths-water te drink. Of ons kies om die video van ’n meisie wat met ’n fiets in ’n paal vas ry, te deel. Ek hoop jy en jou fiets ry nog lang draaie wat diep spore in mense se lewe laat. Maar as ek jou so kyk, dink ek jy gaan jou ma en pa nog baie trots maak.